એક પગ વાળીને ચોતરા પર બેઠેલો એ આદમી ચકળવકળ આંખે આઠ-દસ છાપાના થપ્પામાંથી એક પછી એક છાપું ઊઠાવીને કુંડાળું કરેલા સમાચારને ધ્યાનથી જોઈ રહ્યો હતો. તેની બાજુમાં એક જવાન છોકરો ઊભો હતો. ફોલ્ડેડ સ્લિવનો લાલ-ભૂરી ચેક્સનો ઓપન શર્ટ, બ્લુ જીન્સ, પગમાં ચાંચવાળા કાળા લેધર શૂઝ, વધેલી કાળી ભમ્મર દાઢી અને સફાઈપૂર્વક વાળીને મરોડેલી ઘાટી મૂંછ. એ છોકરાના ચહેરા પર ગજબનાક નાલેશી છે. એ નથી આદમીની સામે નજર માંડી શકતો. નથી નીચે ઊભડક બેઠેલા તેની ઉંમરના બીજા છોકરાંઓ તરફ જોઈ શકતો. ઘડીક નીચે ભોંય તરફ જોતો રહે છે. ઘડીક ત્રાંસી આંખે બીજા છોકરાઓને જુએ છે. ઘડીક છાપાના થોકડા તરફ નજર નાંખે છે.